ከማኑፋክቸሪንግ ኢንዱስትሪ ዘርፍ 165 ሚሊዮን ዶላር ገቢ ተገኘ
 ከማኑፋክቸሪንግ ኢንዱስትሪ ዘርፍ ባለፉት አምስት ወራት 165 ሚሊዮን የአሜሪካ ዶላር የሚጠጋ የውጪ ምንዛሪ ገቢ ማገኘቱን የኢንዱስትሪ ሚኒስቴር አስታወቀ፡፡በሚኒስቴሩ የኮርፖሬት ኮሙኒኬሽን ዳይሬክተር አቶ መላኩ ታዬ  ለኢዜአ እንዳስታወቁት ገቢው የተገኘው ከጨርቃ ጨርቅና አልባሳት፣ ከቆዳና የቆዳ ውጤቶች፣ ካለቀላቸው የግብርና ምርቶች፣ ከፋርማሲቲካልና ኬሚካል ማኑፋክቸሪንግ ኢንዱስትሪዎች ነው፡፡ይህም ካለፈው ዓመት ተመሳሳይ ወቅት ጋር ሲነጻጸር የ22 በመቶ ዕድገት አሳይቷል፡፡ የማኑፋክቸሪንግ ኢንዱስትሪ ኢንቨስትመንት በአገሪቱ እንዲስፋፋ መንግሥት ልዩና የተቀናጀ ድጋፍ በማድረግ ዘርፉን ይበልጥ ተወዳዳሪ ማድረግ የሚያስችል የግብዓትና የምርት ትስስር የመፍጠር ሥራ እያከናወነ መሆኑንም አቶ መላኩ ገልጸዋል፡፡የዘርፉን የሰው ኃይል ልማት ለማሳደግም የጥቃቅንና አነስተኛ ኢንተርፕራይዞችን ከመካከለኛና ከፍተኛ ኢንዱስትሪዎች ጋር የማቆራኘት ሥራ ትኩረት ተሰጥቶታል ብለዋል፡፡ኢንዱስትሪው የሚፈልገውን የሰለጠነ የሰው ኃይል በአስተማማኝ መልኩ ለማልማት ከቴክኒክና ሙያ እንዲሁም ከከፍተኛ ትምህርት ተቋማት ጋር የማስተሳሰር ሥራ እየተሰራ እንደሚገኝ ዳይሬክተሩ አመልክተዋል፡፡የማኑፋክቸሪንግ ኢንዱስትሪ ዘርፍን ለማጎልበት መንግሥት የተለያዩ የፖሊሲ ድጋፎችን ያደረገ ሲሆን፤ በዋናነት የኢንቨስትመንት፣ የጉምሩክና የቀረጥ ማበረታቻ አዋጆች ተጠቃሾች ናቸው፡፡በተለይ ዘርፉን በዓለም አቀፍ ደረጃ ቀጣይነት ባለው መልኩ ተወዳዳሪነቱን ለማጎልበት የሥራ አመራር ሥርዓት ሊያሰፍን የሚችል የካይዘን አሰራር በኢንስቲትዩት ደረጃ እንዲቋቋም መደረጉን አቶ መላኩ ገልጸዋል፡፡በተጓዳኝም የኢንዱስትሪ ዞን ልማት ስትራቴጂና የህግ ማዕቀፍ ተዘጋጅቶ የማልማቱ ተግባር በመከናወን ላይ መሆኑን ዳይሬክተሩ ጠቁመው፤  ዘመናዊ የቆዳና ሌጦ የግብይት ሥርዓት ሊያሰፍን የሚያስችል አዋጅ በረቂቅ ደረጃ መዘጋጀቱንም አመልክተዋል፡፡ 